stanford-oval/wikipedia huggingface dataset:
Kidō senshi Gundam 0083 – Stardust Memory
Yleistä

Gundam 0083 on yksi Kidō senshi Gundamin sivutarinoiksi tarkoitetuista OVA-sarjoista. Sarja tehtiin Gundam 0080:n kaupallisen menestyksen siivittämänä. OVA:n nimen 0083 viittaa avaruusvuosisadan vuoteen 0083, jonne OVA:n juoni sijoittuu. Sarja kuvaa tapahtumia Kidō senshi Gundamin vuoden 0079 ja Kidō senshi Z Gundamin vuoden 0087 välillä, ja täyttää siihen asti Gundam sarjassa noiden aikojen välillä vallinneen tarinallisen tyhjiön. Kesken OVA:n julkaisun siitä päätettiin koota myös kokoomaelokuva. Tämän vuoksi sarjan loppupuolen graafista laatua kohennettiin, jotta se paremmin sopisi valkokankaalla esitettäväksi.
VHS-, LD- ja DVD-julkaisut yhteenlaskettuna OVAn jaksoja on myyty yli miljoonaa kappaletta. Se on saavuttanut Gundam-teoksista eniten Oricon-listan ykköstiloja ja on myös ainoa Gundam-teos, joka on noussut ensimmäiseksi sekä VHS-, LD- että DVD-listoilla.
Yleistä > Mekaniikkasuunnittelu

Kahden Gundamin välisiä taisteluita, jotka ovat olleet tyypillisiä Gundam-teoksille 1990-luvulta alkaen, nähtiin ensimmäistä kertaa Gundam 0083:ssa.
Useimmat OVA:ssa esiintyvien sotakoneiden suunnittelu mobile suiteista sukellusveneisiin pohjaa muokattuihin, alkujaan Kidō senshi Gundamissa nähtyihin laitteisiin. Sodan voittaneen Maan liittovaltion armeijan robotteja on kuitenkin tarinassa jatkokehitelty ja muokattu, kun taas Zeonin ruhtinaskunnan armeijan jäännöksiin kuuluvan Delazin laivaston mobile suiteina nähdään yhden vuoden sodan loppuaikojen malleja. Aiemmassa OVAssa nähty Rick-Dom II tekee paluun tässä sarjassa.
Myös täysin uusia aseita nähdään sarjan kuluessa. Bandai pyysi, että sarjassa nähtäisiin siirtokuntapudotus. Tämän vuoksi sarjassa nähdään siirtokunnan pysäyttämiseen kykenevä, Hajime Katokin suunnittelema 140 metriä pitkä Gundam-prototyyppi 3 (Dendrobium). Prototyyppi 3 jakoi kuitenkin yleisön mielipiteet, sillä sitä pidettiin sopimattomana OVA:n kuvaamaan aikaan Gundam-jatkumossa.
Yleistä > Juonenkehitys

Tässä OVA:ssa ei tyydytty kuvaamaan Maan liittovaltion armeijaa, jonka alaisuudessa päähenkilö toimii, yksioikoisesti hyvänä osapuolena, vaan sen turmeltuneisuutta kuvattiin varsin yksityiskohtaisesti. Toisaalta taas vastustajat, Zeonin armeijan henkiinjääneistä koostuva Delaz-laivasto, kuvattiin monelta osin oman oikeustajunsa mukaan toimivina patriootteina, joilla on myös bushidōn kaltaisia hyveitä. Pelkkää mustavalkoista hyvän ja pahan vastakkainasettelua syvällisempi tausta-asetelma on usein läsnä muissakin Gundam-teoksissa, mutta tässä OVA:ssa se on erityisen huomattavasti esillä.
Tarinan loppu pohjustaa Kidō senshi Z Gundamin päähahmojen joukon vihollisten, Titaanien syntyä, joten sitä ei voi helposti kutsua yksinomaan onnelliseksi. Sarjan aikana nähdään myös Jamitov Hymemin ja Bask Omin kaltaisten, myöhemmin Titaanien johtajiksi kohoavien hahmojen juonitteluja kuvaavia kohtauksia.
Sarjassa ei käsitellä lainkaan newtypejä tai niihin liittyviä asioita. Zeonin armeijan jäänteiden ideologinen julistuskin rajoittuu zeonismin ”avaruuslaisten itsenäisyyteen”, eikä ”uusista ihmisistä” puhuta. Tämä johtuu siitä, että tuottaja Masuo Ueda halusi välttää newtypejen kaltaisten superihmisten käyttöä tarinassa, koska sillä olisi taipumus johtaa tarinankerronnallisesti helppoihin ratkaisuihin. Ueda teki näin siitä huolimatta, että Yoshiyuki Tomino oli varta vasten kehottanut häntä käyttämään newtypejä juonessa.
Yleistä > Muuta

OVA-projektin kerrotaan käynnistyneen Gundam Sentinel -romaanin animaatioversiona, ja monet hahmot sekä tausta-asetelman ja juonen yksityiskohdat muistuttavatkin romaania. OVA:n MS-06F2 myöhäisempi Zaku II ja GM-79C GM Kai ovat lähes samoja kuin Hajime Katokin ”Gundam Sentinel 0079”:ään suunnittelemat ”Zaku” ja ”GM”, ja samasta syystä Masahiko Asanon kaltaisten, Gundam Sentinelin parissa työskennelleiden henkilöiden nimiä näkyy useita OVA:n tekijöiden joukossa.
OVAn sankarittaren Nina Purpletonin ja sankari Kou Urakin välisen suhteen kehitys, tarinan keskivaiheilla olevat Koun ja tämän päällikön, South Burningin harjoittelukohtaukset ja monet muut yksityiskohdat olivat kunnianosoituksia vuonna 1986 julkaistulle Top Gun – lentäjistä parhaat -elokuvalle.
27.tammikuuta 2006 Bandai Visual julkaisi sarjan uudelleen DVD:llä HD-remasteroituna ja 5.1 ch Surround -äänillä nimellä Kidō senshi Gundam 0083 5.1 ch DVD-Box.
Hahmot

Katso Luettelo Kidō senshi Gundam 0083 – Stardust Memoryn hahmoista
Sarjassa esiintyvät aseet

RX-78GP01 Gundam-prototyyppi 1 ”Zephyranthes”
RX-78GP01-Fb (RX-78GP01Fb) Gundam-prototyyppi 1 ”Zephyranthes” täysvernier-malli
RX-78GP02A Gundam-prototyyppi 2 ”Physalis”
RX-78GP03 Gundam-prototyyppi 3 ”Dendrobium”
RX-78GP03S Gundam-prototyyppi 3 ”Stamen”
RB-79C Ball Kai (nivelmanipulaattori)
RGM-79C GM Kai
RGM-79 Powered GM
RGM-79M GM Custom
RGC-83 GM Cannon II
MS-06F-2 (MS-06F2) Myöhäinen sarjatuotantomallin Zaku II
MS-14A (MS-14H) Gelgoog (Anavel Gaton henkilökohtainen kone)
MS-06F-2 (MS-06F2) Zaku II
MS-09F/Trop Dom Tropen
MS-09R-2 (MS-09RII) Rick-Dom II
YMS-16M Xamel
MS-14F Gelgoog Marine
MS-14Fs Gelgoog Marine, komentomalli
MS-21C Dra-C
AGX-04 Gerbera-Tetra
AMA-X2 (AMA-002) Neue Ziel (mobile armour)
MA-06 Val-Walo (mobile armour)
RGM-79Q GM Quel
Tuotantohenkilöstö

Suunnittelu: Sunrise
Alkuperäisteos: Hajime Yatate, Yoshiyuki Tomino
Hahmosuunnittelu: Toshihiro Kawamoto
Vastaava ohjaaja: Toshihiro Kawamoto
Mekaniikkaohjaus: Hirotoshi Sano
Mobile suitien alkuperäisluonnokset: Kunio Ōkawara
Graafinen suunnittelu: Jun’ichi Higashi
Kuvaus: Atsushi Okui
Musiikki: Mitsuo Hagita
Ääniohjaus: Yasuo Urakami
Mekaniikan tyylisuunnittelu: Shōji Kawamori
Mekaniikkasuunnittelu: Hajime Katoki, Mika Akitaka, Taiji Ishizu
Ohjaajat: Mitsuko Kase (jaksot 1–7), Takashi Imanishi (jaksot 8–13)
Tuotanto: Sunrise, Bandai
Jaksoluettelo

| Jaksonumero | Jakson nimi | Käsikirjoitus | Storyboard | Tuottaja | Ohjaaja | Mekaniikka- ohjaus |
| --- | --- | --- | --- | --- | --- | --- |
| 1 | Gundam gōdatsu Stardust Rising | Fuyunori Gobu | Mitsuko Kase | Shin’ichirō Watanabe | Toshihiro Kawamoto | Hirotoshi Sano |
| 2 | Owarinaki tsuigeki War Is Not Over, Yet | Fuyunori Gobu | Takashi Imanishi | Takashi Imanishi | Hiroshi Ōsaka | Tōru Yoshida |
| 3 | Shutsugeki Albion Irregulars in Albion | Fuyunori Gobu | Shin’ichirō Watanabe | Shin’ichirō Watanabe | Toshihiro Kawamoto | Hirotoshi Sano |
| 4 | Nessa no kōbōsen The Lost Troopers | Fuyunori Gobu | Kazuki Akane | Takashi Imanishi | Hiroshi Ōsaka | Tōru Yoshida |
| 5 | Gundam, hoshi no umi e Sieg, Zion! | Akinori Endō | Mitsuko Kase | Mitsuko Kase | Toshihiro Kawamoto | Hirotoshi Sano |
| 6 | Von Braun no senshi Mind of the Moon | Akinori Endō | Shin’ichirō Watanabe | Shin’ichirō Watanabe | Hiroshi Ōsaka | Tōru Yoshida |
| 7 | Aoku kagayaku honō de Burning Heart | Tomohide Ōkuma | Kazuki Akane | Mitsuko Kase | Toshihiro Kawamoto | Hirotoshi Sano |
| 8 | Sakubō ni chūiki Conspiracy of Silence | Tomohide Ōkuma | Mitsuko Kase | Shin’ichirō Watanabe | Hiroshi Ōsaka | Tōru Yoshida |
| 9 | Solomon no akumu Nightmare of Solomon | Ryōsuke Takahashi | Takashi Imanishi | Kazuki Akane | Hiroki Kanno | Kōji Sugiura |
| 10 | Gekitotsu sen’iki The Hot Area | Tomohide Ōkuma | Shin’ichirō Watanabe | Shin’ichirō Watanabe | Toshihiro Kawamoto | Hirotoshi Sano |
| 11 | La Vie en rose In La-Vie-En Rose | Ryōsuke Takahashi | Kazuki Akane | Kazuki Akane | Hiroshi Ōsaka | Tōru Yoshida |
| 12 | Kyōshū, soshigenkaiten Assault Waves | Tomohide Ōkuma | Takashi Imanishi | Shin’ichirō Watanabe | Hiroki Kanno | Kōji Sugiura |
| 13 | Kakenukeru arashi Men Of Destiny | Tomohide Ōkuma | Takashi Imanishi | Tomohide Ōkuma | Toshihiro Kawamoto | Hirotoshi Sano |
Jaksojen englanninkieliset lisänimet ovat peräisin LD-julkaisun kansista.
Oheistuotteet > G × G Unit

Vuoden 1990 joulukuussa ennen OVAn virallista julkaisua myytiin ensimmäisen osan sisältävää videokasettia ja elokuva Kidō senshi Gundam F91 ennakkolippua yhdessä nimellä G × G Unit. Virallisen painoksen ensimmäisen osan prologikohtaus, jossa Delaz ja Gato kohtaavat Solomonissa, puuttuu kuitenkin tästä versiosta.
Tämä video oli monella tapaa OVAn pilottijakso, mutta G × G Unitin versio ensimmäisestä jaksosta poikkeaa monilta osin varsinaisesta myyntiversiosta. Vaikka vuorosanat ja ääninäyttelijät ovat samoja kummassakin versiossa, on ääninauhassa eroja sanojen painotuksessa ja rytmityksessä, mikä merkitsee että ääninauhat on äänitetty eri kerroilla tai ainakin koottu eri otoksista. Lisäksi alun kohtauksen, jossa Zaku II ja Powered GM käyvät harjoitustaistelua avaruussiirtokunnan raunioissa, taustalla soivan kappaleen sanat ovat täysin erilaiset kuin lopullisessa versiossa Miki Matsubaran laulaman ”Back to Paradisen”. G × G Unitin versiota laulusta ei ole myöskään julkaistu millään CD:llä.
Oheistuotteet > Elokuva

OVA:n julkaisun jälkeen vuonna 1992 kootiin sen jaksoista leikkaamalla elokuva ”Kidō senshi Gundam 0083 – Zeon no zankō”, joka julkaistiin teatterilevitykseen. Elokuva ilmestyi ennen OVAn viimeistä osaa, joten tarinan päätös nähtiin elokuvassa ensimmäisenä. OVAn päättävää Pohjois-Amerikassa sijaitsevaan Oakleyn tukikohtaan siirretyn Koun ja Ninan jälleennäkemiskohtausta ei kuitenkaan ole elokuvassa.
Oheistuotteet > Sarjakuva

OVAn julkaisun kanssa samaan aikaan alettiin Comic Bom Bom -lehdessä julkaista siitä Mitsuru Katoyan piirtämää sarjakuvaversiota samalla nimellä Kidō senshi Gundam 0083 – Stardust Memory. Sarjakuva julkaistiin yksissä kansissa pokkarina vasta vuonna 2003, kun Kōdansha sisällytti sen ”Gundam tanpenshū 2” -kokoelmaan.
Vuodesta 2000 Masafumi Matsuura piirsi myös OVAan perustuvaa sarjakuvaa ”Kidō senshi Gundam 0083 − hoshikuzu no eiyū”. Vaikka sarjakuvan tarina noudattelee pääpiirteissään OVAn juonta, on siinä myös paljon uusia sivujuonia. Sarjakuvassa nähdään myös prototyyppi-3:lle tarkoitettu Core Fighter, joka ei lainkaan esiinny animaatiosarjassa.
Oheistuotteet > Romaani

Vuonna 1992 julkaistiin Kadokawa Sneaker bunko -sarjassa OVAn kolmiosainen romaaniversio, jonka kirjoitti Hiroshi Yamaguchi. Sen tapahtumat olivat liki identtiset OVAn kanssa, mutta kohtauksiin oli lisätty tapahtumien taustatietoa ja hahmojen tunteiden kuvauksia.
1. osa, julk. 27.3.1992, ISBN 4-04-413101-5
2. osa, julk. 26.5.1992, ISBN 4-04-413102-3
3. osa, julk. 25.9.1992, ISBN 4-04-413103-1
Oheistuotteet > CD-kuunnelmat

Vuonna 1992 julkaistiin kaksi ”CD-cinemaksi” kutsuttua kuunnelmalevyä, ”Runga-oki hōgekisen” ja Cima Garahauhun keskittyvä ”Sora no kagerō”, joiden juonet olivat OVAn osien 7 ja 8 väliin sijoittuvia sivutarinoita.
Osa Sora no kagerōsta animoitiin, ja se julkaistiin sekä erikoispainoksena OVAn osat 7–12 ostaneille että toisella OVA-DVD:llä. Uudelleenleikattuna animaatio löytyy myös PlayStation 2 -pelistä ”Kidō senshi Gundam – meguriai sora”.
TV-lähetykset

OVA nähtiin ensimmäistä kertaa ilmaiskanavilla marraskuusta 2006 helmikuuhun 2007 Tokyo MX - ja BS-i-kanavilla. Lisäksi helmikuun 2007 ja saman vuoden toukokuun välisenä aikana Teletama näytti sarjan.
Nippon BS hōsō (digitaalinen BS 11 -kanava) lähetti myös sarjan 2.–4. tammikuuta 2008.
Aiheesta muualla

Kidō senshi Gundam 0083 Web – DVD-boksin julkaisun yhteydessä avattu virallinen sivusto (japaniksi)
TOKYO MX:n virallinen sarjalle omistettu sivu (Arkistoitu – Internet Archive) (japaniksi)
Problems?

Kuvassa Tumppi Varonen  joka on siis Problems yhtyeen laulaja,  muut bändiläiset -Kimmo Kosenius, Petri Peevo ja Heikki Hiekkasalmi
Problems? on Pelle Miljoonan yhtyeissä tunnetuksi tulleen Tumppi Varosen johtama rock-yhtye. Yhtyeen tunnetuin kappale on debyyttialbumin Katupoikia (1980) avaava cover-kappale "Katupoikien laulu", joka soi mm. aina ennen Helsingin Jokereiden kotiotteluita Hartwall Areenalla. Osa yhtyeen levyistä on julkaistu nimellä Tumppi Varonen & Problems?. Yhtyeen nimi on välillä myös kirjoitettu ilman kysymysmerkkiä.
Yhtyeen perustivat Tumppi Varonen (laulu, basso), Ari Taskinen (kitara) sekä Jallu Salkamo (rummut) vuonna 1977. Alkuun yhtye soitti uuden aallon katurock-musiikkia. Vuonna 1978 Problems? pääsi levyttämään Love Recordsille debyyttisinglensä "Ei tää lama päähän käy" / "Häirikkö oon". Yhtye oli mukana myös Pohjalla-punk-kokoelmalevyllä (1978) ja sitä seuranneella samannimisellä kiertueella. Problems? jäi tämän jälkeen sivuun Varosen ja Taskisen liityttyä Pelle Miljoonan yhtyeeseen, jonka parhaiten tunnetut kappaleet levytettiin yhtyenimillä Pelle Miljoona & 1980 ja Pelle Miljoona Oy. Varonen kuitenkin levytti vuonna 1979 Problems?-singlen "Tapan aikaa" / "Tahdomme tilaa", jolla Taskinen ja Salkamo eivät enää olleet mukana. Pellen 1980 ja Oy -kokoonpanojen vaihteeseen osui debyyttialbumin Katupoikia julkaisu vuonna 1980. Samoin Pellen yhtyeen ollessa tauolla vuonna 1981 julkaistiin kakkosalbumi Yleisön pyynnöstä.
Vuonna 1982 ilmestyi Kaupungin valot, jonka jälkeen Varonen meni satamaan töihin. Varonen palasi studioon Problemsin kanssa vuonna 1986 Tupakkatauon jälkeen -levyn myötä. 1990-luvulla satunnaisesti keikkailleelta Problemsilta ilmestyi kolme studioalbumia ja yksi kokoelmalevy. Vuosituhannen vaihteessa Varonen lähti Pelle Miljoonan yhtyeestä ja keskittyi Problemsiin. Yhtye on julkaissut 2000-luvulla kolme albumia ja yhden kokoelman.
Vuonna 2011 Problems julkaisi live-levyn Suora lähetys ja keikkaili runsaasti klubeilla sekä festivaaleilla. 2012 Problems jäi tauolle ja Varonen liittyi Pelle Miljoona Unitediin. Vuoden 2019 syksyllä Tumppi Varonen & Problems julkaisi levyn Outoja kiksejä ja aloitti keikkailun. Bändissä soittavat Heikki Hiekkasalmi, basso, Saska Ketonen, rummut ja laulu, Petri Peevo, kitara ja laulu ja Tumppi Varonen, kitara, koskettimet, basso, rummut ja laulu. Studiossa toimivat Kai Haikonen, Markus Raivio ja Kimmo Kosenius.lähde?
Levyttäneet kokoonpanot

Yhtyeen kokoonpano on vaihtunut tiheään tahtiin. Jokaisella Problems?-albumilla on soittanut edeltäjästään poikkeava kokoonpano.
Pohjalla -lp ja single: Ei tää lama päähän käy (1977–1978)
Tumppi Varonen - laulu, basso
Ari Taskinen - kitara
Jallu Salkamo - rummut.
Katupoikia -levyllä (1980)
Tumppi Varonen - laulu
Stefan Piesnack - kitara
Jarmo "Häkä" Halttunen - basso
Timo "Droppis" Wahlberg - rummut
Rubberduck Jones - kitara B-puolella
Yleisön pyynnöstä -levyllä (1981)
Tumppi Varonen - laulu
Stefan Piesnack - kitarat
TB Widow - basso
Affe Forsman - rummut.
Kaupungin valot -levyllä (1983)
Riku Mattila - kitara
Vando Suvanto - Rummut
Vety Kumpula - Basso
Tumppi Varonen - kitara ja laulu.
Tupakkatauon jälkeen -levyllä (1986)
Ölli Hilden - kitara
Sande v - rummut
Tb Widow - basso
Tumppi  - laulu.
Diivaillen -levyllä (1989)
Pete Raijos - rummut
Häkä Halttunen - basso
Teijo Lehto - kitara
Tumppi  - laulu ja kitara.
Niin että riittää -levyllä (1998)
Vänni - rummut
Kinnari J - kitara
Häkä Halttunen - basso
Tumppi  - laulu
Mika P - torvet.
T Tikkanen - koskettimet.
M Hänninen - viulu.
Reaaliajassa -levyllä (1999)
Tatu M - kitarat
Vänni V - rummut
Häkä H - basso
Tumppi - laulu ja syna.
Takaisin luontoon -levyllä (2003)
Tumppi Varonen - laulu, kitara
Stefan Piesnack - kitara, laulu
Jukka Kylli - rummut
Jarmo Halttunen - basso.
Ajan hermo -levyllä (2006)
Tumppi Varonen - laulu, kitara
Ripa Schiray - kitara
Häkä Halttunen - basso
Pete Pajunen - rummut, taustalaulu.
Haluisitko tietää -levyllä (2008)
Tumppi Varonen - laulu, kitara
Ripa Schiray - kitara
Jimi Sero - basso
Pete Pajunen - rummut, taustalaulu.
Kalevankatu 34 -levyllä (2010)
Tumppi Varonen - laulu, kitara
Ripa Schiray - kitara
Jimi Sero - basso
Kimmo Kosenius - rummut.
Suora lähetys -livelevyllä (2011)
Tumppi Varonen - laulu, kitara
Rane Raitsikka - kitara
Jimi Sero - basso
Markus Raivio - rummut
Single Fiilistellään / Famun talossa (2018)
Tumppi Varonen - laulu
Heikki Hiekkasalmi - basso
Saska Ketonen - rummut
Jukka Melametsä - kitara.
Outoja kiksejä CD/LP (2019)
Tumppi Varonen - laulu
Heikki Hiekkasalmi - basso
Saska Ketonen - rummut
Petri Peevo - kitara
Huom: 2021–2022 Problems on Heikki Hiekkasalmi, Petri Peevo, Tumppi Varonen.
Diskografia > Singlet

Ei tää lama päähän käy / Häirikkö oon,  Problems(1978)
Tapan Aikaa / Tahdomme tilaa,  Problems(1979)
Katupoikien laulu / Lännen mies , Problems (1980)
Maanantaina / Me,  Problems(1980)
Itkevä huilu // Jam Jam Jumps / Ikkuna rock (1981, Tumppi Varonen & Problems)
Älä tuu tilittää / Liukas juttu (1982, Tumppi Varonen & Problems)
Tänään täytyy mennä tosi lujaa / Kuu (1982)
Kengitäppä poika / Sen yön vibat (1982)
Mun tie / Pieleen mennyt ilta (1983, Tumppi & Problems)
Sattuma / Fiiliksellä mukaan, Problems (1983)
Junalaulu / Rock'n'Roll on, Problems (1986)
Tänään / Kankkunen, Problems(1992)
Ei koskaan / Pelastusarmeija, Problems (1998)
Zombie / Hani-Hani,Problems(1999)
Tragediaa / 70 luvulle / Joskus jossain (2000, Tumppi Varonen & Problems)
Diggaan (2006, Tumppi & Problems)
Tuu mun viereen  (Tumppi varonen &Problems)
Fiilistellään (2018, Tumppi Varonen & Problems)
Ihan sama (2019 Tumppi Varonen & Problems)
Mitä sinulla mä teen (2022 Tumppi Varonen & Problems)
Diskografia > Albumit

Katupoikia (1980, Problems?)
Yleisön pyynnöstä (1981, Problems?)
Kaupungin valot (1982, Tumppi Varonen & Problems?)
Tupakkatauon jälkeen (1986, Problems)
Diivaillen (1991, Problems?)
Niin että riittää... (1998, Problems)
Reaaliajassa (1999, Problems)
Takaisin luontoon (2003, Tumppi Varonen & Problems?)
Ajan hermo (CD/DVD) (2006, Tumppi & Problems?)
Haluisitko tietää (2008, Tumppi Varonen & Problems?)
Kalevankatu 34 (2010, Tumppi Varonen & Problems?)
Suora lähetys (live, 2011, Problems)
Outoja kiksejä (2019, Tumppi Varonen & Problems)
Ep 4  (2020, Tumppi Varonen & Problems)
Kaupunki. (2022 Tumppi Varonen & Problems)
Diskografia > Kokoelmat

Punk-House (1995, Problems?, Punk-house oli treenipaikka, jossa yhtye syntyi)
Tästä tähän (2001, Tumppi Varonen & Problems)
Katuromantiikkaa (2016, Tumppi Varosen kokoelma, sisältää myös Problemsin? kappaleita)
Lisäksi Problems?-yhtyeen lauluja kuullaan monilta kokoelmalevyillä, joista tärkein lienee vuonna 1978 ilmestynyt Pohjalla-levy. Levyllä esiintyy Problems?:n lisäksi Pelle Miljoona eri kokoonpanoissa (osassa mukana myös Tumppi Varonen), Sehr Schnell ja Se. Levy on yksi merkittävimmistä suomipunkin alkuaikojen levyistä.
Aiheesta muualla

Wikimedia Commonsissa on kuvia tai muita tiedostoja aiheesta .
Ylen Elävä arkisto – Problems?: Ikuinen trippi
Aiheesta muualla > Kirjallisuutta

Tumppi Varonen & Sannaliina Nikula: Poika joka tahtoo lentää (ISBN 951-31-2534-3, Tammi 2003)
Tumppi Varonen. Syökö kuningas makkaraa2005
Tumppi Varonen. Sottopassaggio 2009
Pseudoacanthocereus

| Pseudoacanthocereus |
| --- | --- |

Tieteellinen luokittelu
Domeeni::  Aitotumaiset Eucarya
Kunta::  Kasvit Plantae
Alakunta::  Streptophyta
Kaari::  versokasvit, Embryophyta
Alakaari::  putkilokasvit, Tracheophyta
Luokka::  siemenkasvit, Spermatophyta
Alaluokka::  koppisiemeniset, Angiospermae
Lahko::  Caryophyllales
Heimo::  kaktuskasvit, Cactaceae
Alaheimo::  Cactoideae
Tribus::  Pachycereeae
Suku::  Pseudoacanthocereus F. Ritter 1979
Infobox OKNimi-testi OK: 
Pseudoacanthocereus on kaksilajinen kaktuskasvisuku.
Tuntomerkit

Aluksi kasvit ovat hieman pystykasvuisia, mutta muuttuvat ajan myötä tavallisesti maanmyötäisiksi. Ne haaroittuvat tyvestään. Varret ovat hoikkia, ja niissä on 3-7 syvää uurretta. Piikkejä on paljon kussakin areolissa, ja ne ovat lyhyitä, neulamaisia ja valkoisia tai ruskehtavia. Kasvit kukkivat yöaikaan, ja kukat ovat suppilomaisia, valkoisia ja jopa 15 cm:n mittaisia. Pohjuksessa on pienten piikkien ryhmiä. Hedelmä on pallomainen, toisinaan päältä litistynyt, kalpean keltainen, voimakastuoksuinen, mehevä ja avautumaton.
Levinneisyys

Lajeista toinen (Pseudoacanthocereus brasiliensis) kasvaa Brasiliassa, Minas Geraisin alueella, ja toinen (P. sicariguensis) Venezuelassa.
Terry Pratchett

| Terry Pratchett |
| --- | --- |
 Terry Pratchett vuonna 2009.
Henkilötiedot
Syntynyt: 28. huhtikuuta 1948 Beaconsfield, Buckinghamshire, Englanti
Kuollut: 12. maaliskuuta 2015 (66 vuotta)
Ammatti:  kirjailija
Kirjailija
Kirjallinen suuntaus: huumorifantasia
Palkinnot
 Order of the British Empire (Officer) 2001   Carnegie-mitali 2002 
Aiheesta muualla
Terry Pratchett Harper Collins  Terry Pratchett Transworld
Löydä lisää kirjailijoitaKirjallisuuden teemasivulta
Terence David John ”Terry” Pratchett (28. huhtikuuta 1948 Beaconsfield, Buckinghamshire, Englanti – 12. maaliskuuta 2015) oli englantilainen humoristinen fantasia- ja tieteiskirjailija, joka tunnetaan parhaiten Kiekkomaailma-romaanisarjastaan.
Elämä ja ura

Pratchett syntyi vuonna 1948 David ja Eileen Pratchettin perheen ainoaksi lapseksi. Hän aloitti 11-vuotiaana High Wycomben teknillisen yläasteen. Pratchett kertoi lukeneensa nuorena hyvin ahkerasti kaikenlaista kirjallisuutta, kuten H. G. Wellsiä, Arthur Conan Doylea ja Kenneth Graemea. Hän oli nuorena kiinnostunut myös avaruudesta ja tähtitieteestä ja haaveili urasta tähtitieteilijänä. Koska hän ei kuitenkaan ollut lahjakas matematiikassa, hän ryhtyi kirjoittamaan fiktiota.
Pratchettin ensimmäinen julkaistu kertomus oli ”The Hades Business”, joka julkaistiin koulun lehdessä, kun Pratchett oli 11-vuotias. Myöhemmin kertomus julkaistiin myös paikallislehdessä, ja se toi Pratchettille hänen ensimmäiset ansionsa kirjailijana. Palkkiollaan Pratchett osti käytetyn kirjoituskoneen.
Pratchett opiskeli englannin kieltä, taidetta ja historiaa. Hän päätti ryhtyä lehtimieheksi ja meni 17-vuotiaana töihin Bucks Free Press -kustantamoon. Hänen ensimmäinen romaaninsa, humoristinen lasten fantasia The Carpet People, julkaistiin vuonna 1971.
Koska Pratchettin esikoisteos menestyi hyvin, hän jatkoi kirjailijanuraansa romaaneilla The Dark Side of the Sun (1976) ja Strata (1981). Vuonna 1983 hän aloitti työt Sähköntuottajien liiton (Central Electricity Generating Board) lehdistötiedottajana. Samana vuonna hän julkaisi ensimmäisen osan Kiekkomaailma-tieteisfantasiaromaanisarjastaan, Magian väri. Romaani kertoo litteästä maailmasta, jota kannattelee neljä jättimäistä norsua, jotka seisovat avaruudessa uivan suunnattoman kilpikonnan selässä. Kiekkomaailmassa elää noitia ja velhoja sekä kääpiöitä ja peikkoja, ja romaanit parodioivat kaikkea mahdollista kirjallisuudesta ja historiasta nykypäivään.
Kiekkomaailman menestys antoi Pratchettille mahdollisuuden siirtyä kokopäivätoimiseksi kirjailijaksi. Hän jatkoi Kiekkomaailma-sarjan kirjoittamista uransa loppuun asti. Pratchett sai kirjoistaan lukuisia kirjallisuuspalkintoja, ja ne nostivat hänet 1990-luvulla Britannian suosituimmaksi kirjailijaksi.
Pratchettin muita kirjasarjoja ovat Bromeliad-trilogia ja Johnny Maxwell -trilogia.
Vuonna 2007 Terry Pratchettilla todettiin eräs Alzheimerin taudin harvinainen varhainen muoto, mutta hän jatkoi kirjoittamista aivan viimeiseen asti. Sairastuttuaan Pratchett ryhtyi keräämään rahaa Alzheimer-tutkimukseen.
Pratchett lyötiin ritariksi (OBE) vuonna 2009. British Humanist Association valitsi Pratchettin vuoden 2013 humanistiksi.
Pratchett kuoli vuonna 2015. Hänen keskeneräiset teoksensa sisältävä kovalevy tuhottiin hänen kuoltuaan, kuten hän oli ennen kuolemaansa toivonut.
Pratchett oli naimisissa Lyn Purvesin kanssa. Heidän tyttärensä Rhianna Pratchett syntyi vuonna 1976.
Tuotanto

Pratchettin teoksia on myyty yli 55 miljoonaa kappaletta, ja niitä on käännetty kymmenille kielille. Pratchettin suomennoksia on painettu yli 200 000 kappaletta.
Pratchett otti vaikutteita kirjoihinsa antiikin historiasta, klassisesta kirjallisuudesta ja populaarikulttuurista, joihin hän lisäsi omaa huumoriaan. Pratchettiin kirjat ovat fantasian ja tieteiskirjallisuuden sekä kaikenlaisten nykyajan ilmiöiden satiiria ja parodiaa.
Pratchett on maininnut yhdeksi suurimmista vaikuttajistaan kirjoittamisessa ja siihen suhtautumisessa suomalaisen Muumi-kirjailijan Tove Janssonin.